**Trampelaget** eller **Travellers' Club** (stiftet 23. januar 1928.) er en norsk forening for menn som har vært mye ute på reise. Medlemmene møtes én gang i uken til foredrag og samtaler.

United Tramps of Norway
-----------------------

Den 12. november 1925 ble United Tramps of Norway stiftet i Ingeniørenes Hus. Laget ble stiftet av Georg Brochman og Erling Winsnes sammen med Finn Bø. Betingelse for medlemskap var strenge. Kandidaten måtte være hvit mann, ha tilbragt minst tre år utenfor Norden uten økonomisk støtte hjemmefra. Utenlandsoppholdet skulle ikke være i forbindelse med arbeid. Andre krav var eksamen artium og innvotering. Laget ble ikke noen videre suksess, men spiren til Travellers' Club Oslo ble født her.

Travellers' Club
----------------

Etter initiativ av Finn Duchesne de Vauvert ble det i januar 1928 invitert til et nytt møte i Humlegaarden i Oslo. Invitasjonen gikk til menn som var kjent for å ha ferdes ute i verden og høstet erfaringer under sine vandringer. Det var også meningen at laget skulle utgi en årbok med medlemmenes seneste eventyr. På møtet innfant det seg ca. 40 menn av alle samfunnslag og aldre. Tramplaget ble konstituert og det ble oppnevnt en fem manns komité til å planlegge lagets fremtidige virksomhet. Komiteen fikk navnet «de fem kara» og bestod av en representant for hver verdensdel. 

Kvalifikasjonene fra United Tramps of Norway vedvarte, men i dag er det lettet en hel del på kravene til medlemskap. Nå holder det å være mann og ha reist en del rundt i verden. Man trenger ikke lenger bli anbefalt og det holder å sende en søknad som behandles i foreningens styre. I 1998 var foreningen med på å starte en tilsvarende for kvinner - Women Travellers' Club i Oslo. Tilsvarende foreninger finnes i andre nordiske byer, men er uavhengige av hverandre. Klubben utgir medlemsbladet Tramp.

I 1952 kjøpte trampbrødrene Josefines gate 26 til Travellers' Club, og prisen var omkring 100 000 kroner. Klubben har sin egen intendant som sørger for forpleiningen og har en av Norges største private etnografiske samlinger.

**Klubblokaler gjennom tidene**

|  |  |
| --- | --- |
| Jan. 1929 - Nov. 1930 | Rosenkrantzgaten 10, Det Nye Teater |
| Apr. 1931 | Karl Johansgt. 43 |
| Apr. 1935 | Øvre Slottsgate 17, "Tapetgården" |
| Des. 1938 | Chr. Augustsgt. 15, Tullinløkken |
| Jul.  1939 | Parkveien 55 |
| Feb. 1941 | Nedre Volgate 18 |
| Mar. 1942 | Møllergaten 12 |
| Resten av krigen | Torgaten 7 på et kontor |
| Fram t.o.m. 1952 | Tallbodgt. 17 og Wergelandsveien 5, Restaurant Cecil og Restaurant Humlen |
| Januar 1954 | Josefinesgate 26 - i eget hus! |

Referanser
----------

1. ↑  Olaf Kortner, Preben Munthe og Egil Tveterås, red. (1994). *Aschehoug og Gyldendals store norske leksikon. 13 : Ste-Tr* (2 utg.). Oslo: Kunnskapsforl. s. 648. ISBN 8257305685.
2. ↑  Wollert Keilhau, red. (1934). *Kringla Heimsins: norsk konversasjonsleksikon. B. 6 : Skogpiplerke-Åverk*. Oslo: Nasjonalforlaget. s. spalte 674.
3. ↑  «Travellers' club». 5. mars 2001. Arkivert fra originalen 5. mars 2001. Besøkt 19. april 2018.
4. ↑  Brochmann, Georg, red. (1934). «Bø, Finn». *Vi fra NTH: de første ti kull : 1910-1919*. Stavanger: Dreyer. s. 100.
5. ↑  «Travellers´ Club | travellersclub.no | velkommen». *Travellers´ Club | travellersclub.no | velkommen* **(engelsk)**. Besøkt 19. april 2018.
6. ↑  «Travellers' club». 5. april 2001. Arkivert fra originalen 5. april 2001. Besøkt 19. april 2018.

|  |  |
| --- | --- |
| Oppslagsverk/autoritetsdata | Oslo Byleksikon
 |